ET Euroopa Liidu Teataja C 73/15

Ärakuulamise eest vastutava ametniku lõpparuanne (1)

COMP/39.847 – E-BOOKS

2013/C 73/06

(1) Käesolev menetlus käsitleb väidetavat kooskõlastatud tegevust seoses e-raamatute müügiga tarbijaile.

(2) 2011. aasta märtsis tegi komisjon Euroopa Majanduspiirkonnas vastavalt määruse (EÜ) nr 1/2003 (2) artikli 20 lõikele 4 etteteatamata kontrollkäike mitme raamatukirjastaja ruumidesse.

(3) 1. detsembril 2011 algatas komisjon määruse (EÜ) nr 1/2003 artikli 11 lõike 6 ja komisjoni määruse (EÜ) nr 773/2004 (3) artikli 2 lõike 1 kohase menetluse viie kirjastaja (4) ja ettevõtte Apple Inc. suhtes.

(4) 13. augustil 2012 võttis komisjon vastu määruse (EÜ) nr 1/2003 artikli 9 lõike 1 kohase esialgse hinnangu nelja ettevõtja (Hachette, Harper Collins, Holtzbrinck/Macmillan, Simon & Schuster) ning Apple'i käitumise kohta seoses e-raamatute müügiga tarbijaile. Komisjon jõudis esialgsel hindamisel seisukohale, et lülitudes e-raamatute müümisel üheskoos hulgimüügimudelilt ülemaailmselt ümber samadele põhisätetele toetuvale agendimudelile, osalesid neli kirjastajat ja Apple kooskõlastatud tegevuses, mille eesmärk oli tõsta e-raamatute jaehindu EMPs või takistada e-raamatute odavamate hindade määramist EMPs, rikkudes sellega Euroopa Liidu toimimise lepingu artiklit 101 ja EMP lepingu artiklit 53.

(5) Eespool nimetatud neli kirjastajat ning Apple esitasid komisjonile ettepaneku kohustuste võtmiseks seoses komisjoni tõstatatud probleemide lahendamisega (5). 19. septembril 2012 avaldas komisjon Euroopa Liidu Teatajas määruse (EÜ) nr 1/2003 artikli 27 lõike 4 kohase teatise, milles oli kokku võetud juhtum ja kohustused, ning selles kutsuti kolmandaid isikuid üles esitama märkusi ettepaneku kohta (6). Turutest kinnitas kohustuste sobivust komisjoni tuvastatud konkurentsiprobleemide kõrvaldamiseks.

(6) Määruse (EÜ) nr 1/2003 artikli 9 lõike 1 kohase otsusega muudab komisjon viie ettevõtja pakutud kohustused neile siduvaks ja järeldab, et pakutud kohustusi arvesse võttes ei ole tal alust täiendavaid meetmeid võtta, mistõttu tuleks menetlus lõpetada.

(7) Kuna kontserni Penguin emaettevõtja Pearson ei ole esitanud ettepanekut kohustuste võtmiseks, uurib komisjon senini Pearsoni käitumist ja selle kokkusobivust Euroopa Liidu toimimise lepingu artikliga 101 ja EMP lepingu artikliga 53.

(8) Ükski juhtumi osapool ei ole mulle mingeid taotlusi ega kaebusi esitanud (7). Seoses sellega olen seisukohal, et kõnealuse juhtumi puhul on kõigi osaliste menetlusõiguste tõhus kasutamine tagatud.

Brüssel, 27. november 2012 Michael ALBERS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) artiklitele 16 ja 17 (ELT L 275, 20.10.2011, lk 29).

(2) Nõukogu määrus (EÜ) nr 1/2003, 16. detsember 2002, asutamislepingu artiklites 81 ja 82 sätestatud konkurentsieeskirjade rakendamise kohta (ELT L 1, 4.1.2003, lk 1).

(3) Komisjoni määrus (EÜ) nr 773/2004, 7. aprill 2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 1).

(4) Need viis kirjastajat on Hachette Livre SA, HarperCollins Publishers, L.L.C. ja HaperCollins Publishers Limited, Georg von Holtzbrinck GmbH & Co. KG ja Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd ja Simon & Schuster Digital Sales, Inc. ja Pearson Plc.

(5) Nelja kirjastaja ja Apple'i pakutud kohustused on kättesaadavad veebilehel http://ec.europa.eu/competition/elojade/isef/case_details.cfm?proc_code=1_39847

(6) Nõukogu määruse (EÜ) nr 1/2003 artikli 27 lõike 4 kohaselt avaldatav komisjoni teatis juhtumi COMP/39.847/E-BOOKS kohta (teatavaks tehtud numbri C(2012) 6552 all) (ELT C 283, 19.9.2012, lk 7).

(7) Vastavalt otsuse 2011/695/EL artikli 15 lõikele 1 võivad menetluse osalised, kes teevad määruse (EÜ) nr 1/2003 artikli 9 kohaselt ettepaneku kohustuste võtmiseks, pöörduda igal ajal ärakuulamise eest vastutava ametniku poole, et tagada oma menetlusõiguste tõhus kasutamine.